รายงานของคณะกรรมการตรวจสอบและกรรมการอิสระ

เรียน ท่านผู้ถือหุ้น

บริษัท ทุ่งคาฮาเบอร์ จำกัด (มหาชน) ตระหนักถึงความสำคัญของระบบการกำกับดูแลกิจการที่ดี
จึงแต่งตั้งคณะกรรมการตรวจสอบขึ้น
เพื่อเป็นเครื่องมือหรือกลไกที่สำคัญในการแบ่งเบาภาระของคณะกรรมการบริษัท
ในการกำกับดูแลการดำเนินงานของบริษัท ให้มีการบริหารที่ดี ถูกต้อง โปร่งใส
ตลอดจนมีระบบรายงานการเงินที่น่าเชื่อถือ ในการเปิดเผยข้อมูลในรายงานการเงิน
และเป็นประโยชน์ต่อผู้ลงทุนและทุกฝ่ายที่เกี่ยวข้อง
และเพื่อให้สอดคล้องกับหลักเกณฑ์ของตลาดหลักทรัพย์แห่งประเทศไทย

คณะกรรมการตรวจสอบ ปัจจุบันประกอบด้วยกรรมการอิสระ 3 ท่าน โดยมี นายเกรียง
เกียรติเฟื่องฟู เป็นประธานคณะกรรมการตรวจสอบ นายอุ้มยศ หุวะนันทน์และนายนิกร์กานต์
สุจริตเวสส์ เป็นกรรมการตรวจสอบ ได้รับการแต่งตั้งโดยคณะกรรมการบริษัทฯ
กรรมการทุกท่านในคณะกรรมการตรวจสอบเป็นกรรมการอิสระของบริษัทฯ
ไม่มีส่วนร่วมในการบริหาร ไม่เป็นลูกจ้าง พนักงาน หรือที่ปรึกษาที่ได้รับเงินเดือนประจำของบริษัทฯ
และไม่ได้เป็นตัวแทนของผู้ถือหุ้นรายใหญ่
คณะกรรมการตรวจสอบมีประสบการณ์ทางด้านบัญชีและการเงิน
และมีสิทธิที่จะขอคำปรึกษาจากที่ปรึกษาวิชาชีพอิสระจากภายนอกในกรณีที่มีความจำเป็น
ทั้งนี้มีผู้ตรวจสอบบัญชีในตำแหน่งผู้ตรวจสอบภายในและทำหน้าที่เลขานุการคณะกรรมการตรวจสอบ

ในปี 2551 ได้จัดให้มีการประชุม 5 ครั้ง
เพื่อที่จะได้มีเวลาเพียงพอในการปฏิบัติงานที่รับผิดชอบอย่างมีประสิทธิภาพ
โดยเป็นการประชุมร่วมกับผู้ตรวจสอบบัญชีภายนอก ผู้ตรวจสอบภายใน และฝ่ายบริหาร
เพื่อพิจารณาสอบทานงบการเงินประจำปีและงบการเงินระหว่างกาลตามปกติ 4 ครั้ง
ส่วนการประชุมอีก 1 ครั้งเป็นการประชุมร่วมกับฝ่ายตรวจสอบภายในและฝ่ายบริหาร
เพื่อประเมินระบบการควบคุมภายใน การบริหารความเสี่ยง
โดยได้มุ่งเน้นถึงการดูแลในประเด็นของการทำรายการระหว่างกันและความโปร่งใสในการเปิดเผยข้อมูล
เพื่อให้เป็นไปตามหลักการกำกับดูแลกิจการที่ดี ซึ่งจากการพิจารณา คณะกรรมการฯ
มีความเห็นว่าการดำเนินงานของบริษัท
เป็นไปอย่างเหมาะสมและไม่พบจุดอ่อนของระบบการควบคุมภายในที่เป็นไปอย่างมีสาระสำคัญ
ยกเว้นเงินทดรองจ่ายเพื่อการลงทุนในโครงการเหมืองแร่ทองคำในต่างประเทศที่ฝ่ายบริหารได้จ่ายเงินทดรองจ่ายบางส่วนก่อนที่คณะกรรมการบริษัทฯ
มีมติอนุมัติในหลักการให้เข้าร่วมลงทุนโดยมีเงื่อนไขว่าจะพิจารณาการลงทุนใหม่อีกครั้ง
หลังจากได้สอบทานรายงานผลการศึกษาของผู้ประเมินอิสระแล้ว
ต่อมาคณะกรรมการบริษัทฯได้มีมติไม่เข้าลงทุนและให้เรียกคืนเงินทดรองจ่ายดังกล่าวพร้อมดอกเบี้ยในอัตราที่ตกลงร่วมกัน
คณะกรรมการตรวจสอบได้พิจารณารายการนี้แล้วเห็นว่า
ถึงแม้ว่าฝ่ายบริหารตัดสินใจทำรายการนี้โดยไม่สอดคล้องกับระบบการควบคุมภายในที่ดี
แต่ก็ได้ทำไปด้วยความระมัดระวัง รับผิดชอบและซื่อสัตย์สุจริต
เพื่อประโยชน์สูงสุดของบริษัทเป็นสำคัญ
โดยเป็นการบริหารความเสี่ยงหาช่องทางเลือกเผื่อไว้ในกรณีที่หากเกิดความเสี่ยงของเหมืองแร่ทองคำในประเทศของบริษัทประสบปัญหาในการดำเนินงาน
และมีการเปิดเผยข้อมูลในเรื่องดังกล่าวอย่างเพียงพอแล้ว

คณะกรรมการตรวจสอบได้สอบทานงบการเงินของบริษัทฯ สำหรับปีสิ้นสุดวันที่ 31 ธันวาคม 2551
งบการเงินนี้
ได้จัดทำขึ้นโดยฝ่ายบริหารและได้รับการตรวจสอบจากผู้ตรวจสอบบัญชีภายนอกโดยสำนักงาน เอ
เอ็ม ที แอสโซซิเอท คณะกรรมการตรวจสอบมีความเห็นพ้องด้วย

ในปี 2552 นี้ คณะกรรมการตรวจสอบ จะให้ความสำคัญกับการบริหารความเสี่ยง โดยจะให้บริษัทฯ
จัดตั้งคณะกรรมการบริหารความเสี่ยงและนำกระบวนการบริหารความเสี่ยงมาใช้อย่างเป็นรูปธรรม
ในขณะเดียวกัน บริษัทฯ จะดำเนินการพัฒนาระบบการควบคุมภายในอย่างต่อเนื่อง
เพื่อให้ระบบการควบคุมภายในมีประสิทธิภาพดียิ่งขึ้น สามารถระบุจุดอ่อนของระบบการควบคุม
ช่วยลดขั้นตอนการทำงานที่ซ้ำซ้อนและกำหนดแนวทางป้องกันได้อย่างมีประสิทธิภาพ

ทั้งนี้ คณะกรรมการตรวจสอบ ได้ให้คำเสนอแนะต่อคณะกรรมการบริษัท ให้บริษัทฯ เสนอแต่งตั้ง
นางเกษรี ณรงค์เดช และ/หรือ นางณัฐสรัคร์ สโรชนันท์จีน และ/หรือ นายชัยยุทธ อังศุวิทยา
แห่งสำนักงาน เอ.เอ็ม.ที. แอสโซซิเอท ให้เป็นผู้ตรวจสอบบัญชีบริษัทฯและบริษัทย่อยในปี 2552
ต่อผู้ถือหุ้นในที่ประชุมผู้ถือหุ้นครั้งต่อไป

[]

(นายเกรียง เกียรติเฟื่องฟู)

ประธานคณะกรรมการตรวจสอบและกรรมการอิสระ

กรุงเทพฯ : 2 มีนาคม 2552

หมายเหตุ : นายสมศักดิ์ โพธิสัตย์ กรรมการตรวจสอบและกรรมการอิสระ
ได้ลาออกจากกรรมการตรวจสอบ มีผลตั้งแต่วันที่ 1 มีนาคม 2551

  : มติคณะกรรมการ ได้แต่งตั้ง นายอุ้มยศ หุวะนันทน์ เป็น
  กรรมการอิสระและกรรมการตรวจสอบ มีผลตั้งแต่วันที่ 25 กุมภาพันธ์ 2551 และลาออกเมื่อวันที่
  25 มีนาคม 2552

  : นางอาริดา วิทยานนท์ กรรมการตรวจสอบและกรรมการอิสระ
  ได้ลาออกจากกรรมการตรวจสอบ มีผลตั้งแต่วันที่ 5 สิงหาคม 2551

  : มติคณะกรรมการ ได้แต่งตั้ง นายนิกร์กานต์ สุจริตเวสส์ เป็น
  กรรมการอิสระและกรรมการตรวจสอบ มีผลตั้งแต่วันที่ 11 พฤศจิกายน 2551